## Pravilnik o izmjenama i dopunama Pravilnika o uvjetima i načinu ostvarivanja prava na zdravstvenu zaštitu

### NN 140/1997 (29.12.1997.), Pravilnik o izmjenama i dopunama Pravilnika o uvjetima i načinu ostvarivanja prava na zdravstvenu zaštitu

# HRVATSKI ZAVOD ZA ZDRAVSTVENO OSIGURANJE

Na osnovi odredbi članka 17. i 83., a u svezi članka 104. Zakona o zdravstvenom
osiguranju ("Narodne novine" broj 1/97 - pročišćeni tekst i 109/97) i članka
14. Statuta Hrvatskog zavoda za zdravstveno osiguranje ("Narodne novine"
br. 1/94), Upravno vijeće Hrvatskog zavoda za zdravstveno osiguranje na
36. sjednici održanoj dana 10. prosinca 1997. godine, donijelo je

## **PRAVILNIK**

### **O IZMJENAMA I DOPUNAMA PRAVILNIKA O UVJETIMA I NAČINU OSTVARIVANJA PRAVA NA ZDRAVSTVENU ZAŠTITU**

Članak 1.

U Pravilniku o uvjetima i načinu ostvarivanja prava na zdravstvenu zaštitu
("Narodne novine" br. 2/96 i 26/96) članak 21. mijenja se i glasi:

"Specijalističko-konzilijarnu zdravstvenu zaštitu osigurana osoba ostvaruje
kod doktora specijalista prema mjestu stanovanja u najbližoj ugovornoj
zdravstvenoj ustanovi, odnosno ugovornoj ordinaciji privatne prakse.

O potrebi upućivanja osigurane osobe na specijalističke preglede i dijagnostičke
pretrage u specijalističke ordinacije iz stavke 1. ovog članka, odlučuje
izabrani doktor primarne zdravstvene zaštite iz članka 11. ovog Pravilnika,
te osiguranoj osobi izdaje uputnicu za specijalističko-konzilijarnu zdravstvenu
zaštitu."

Članak 2.

Članak 26. mijenja se glasi:

"O potrebi upućivanja osigurane osobe na bolničko liječenje odlučuje
ugovorni doktor primarne zdravstvene zaštite, te izdaje osiguranoj osobi
uputnicu za bolničko liječenje.

Bolničko liječenje osigurana osoba ostvaruje u najbližoj ugovornoj bolničkoj
zdravstvenoj ustanovi za liječenje akutnih bolesti prema mjestu stanovanja.

Iznimno od odredbe stavke 2. ovog članka, u slučaju pružanja hitne medicinske
pomoći, bolnička zdravstvena zaštita provodi se u najbližoj bolničkoj zdravstvenoj
ustanovi prema mjestu gdje se osigurana osoba zatekla.

Ako bolnička zdravstvena ustanova iz stavke 2. ovog članka ne može pružiti
traženu zdravstvenu zaštitu, voditelj bolničkog odjela uz suglasnost ravnatelja
obvezan je premjestiti osiguranu osobu uz prethodnu najavu u najbližu kliničku
bolnicu, uz priloženo otpusno pismo s obrazloženjem potrebe premještaja.

Članak 3.

Članak 35. mijenja se i glasi:

"Uputnica iz članka 21. stavke 2., članka 22 i članka 26. stavke 2.
Pravilnika je propisana tiskanica Zavoda koja mora sadržavati:

1. puni naziv Zavoda

2. broj područnog ureda Zavoda osigurane osobe

3. broj područnog ureda Zavoda obveznika uplate doprinosa

4. broj osigurane osobe

5. oznaku osnove osiguranja

6. oznaku nositelja osiguranja ili člana obitelji

7. rok valjanosti iskaznice

8. JMBG ili MB (matični broj stranca)

9. oznaku države osiguranja (za ino-osigurane osobe)

10. ime i prezime osigurane osobe

11. broj obveze

12. oznaku serije i broja uputnice

13. adresu stanovanja osigurane osobe

14. šifru dijagnoze prema Međunarodnoj klasifikaciji bolesti, ozljeda
i uzroka smrti

15. šifru zdravstvene ustanove ili ordinacije privatne prakse

16. šifru doktora

17. oznaku odnosi li se pravo na zdravstvenu zaštitu na odredbe članka
85. ili 90. Zakona o zdravstvenom osiguranju

18. oznaku o nesudjelovanju osigurane osobe u troškovima za zdravstvenu
zaštitu

19. oznaku kategorije osiguranja 20. spol osigurane osobe

20. spol osigurane osobe

21. državu osiguranja

22. naziv: "UPUTNICA ZA"

23. šifru djelatnosti za A specijalistički pregled

24. šifru djelatnosti za B bolničko liječenje

25. šifru djelatnosti za C dijagnostičku pretragu

26. šifru djelatnosti za D ambulantno liječenje

27. naziv zdravstvene ustanove-ordinacije u koju se osiguranu osobu
upućuje

28. uputnu dijagnozu

29. oznaku vrste zdravstvene zaštite koju se uputnicom traži

30. oznaku da li se uz uputnicu prilaže povijest bolesti

31. oznaku da li se uz uputnicu prilažu dijagnostički nalazi

32. mjesto i datum izdavanja uputnice

33. potpis i faksimil izabranog doktora

34. pečat zdravstvene ustanove, odnosno ordinacije doktora medicine
privatne prakse.

Podatke navedene u točki 2. do 11. stavke 1. ovog članka na tiskanicu
uputnice unosi se preslikom s iskaznice zdravstveno osigurane osobe, a
ostale podatke čitljivo tintom ili kemijskom olovkom plave ili crne boje,
odnosno kompjuterskim upisom."

Članak 4.

Tiskanica uputnice je formata A-5 (21 cm x 14,5 cm) i sastavni je dio
ovog Pravilnika.

Članak 5.

Ovaj Pravilnik stupa na snagu danom objave u "Narodnim novinama", a
primjenjuje se od 1. siječnja 1998. godine.

Klasa: 025-01/97-01/127

Urbroj: 338-01-04-97-1
Zagreb, 10. prosinca 1997.

Predsjednik
Upravnog vijeća Hrvatskog zavoda
za zdravstveno osiguranje
**prim. dr. sc. Mate Ljubičić,** v. r.

![](dodatni/368110.gif)

Pravilnik, NN 140/1997-2008